

**32.СРЕДНО УЧИЛИЩЕ С ИЗУЧАВАНЕ НА ЧУЖДИ ЕЗИЦИ**

**„СВЕТИ КЛИМЕНТ ОХРИДСКИ“**

**бул. „Христо Ботев“ №63, София email:** [**kl\_ohridski32@school32.com**](mailto:kl_ohridski32@school32.com)

**Утвърждавам:**

**д-р Нели Киркова-Костова,**

**Директор на 32. СУИЧЕ**

**ПРОГРАМА**

**за**

**Гражданско образование**

**за учебната 2022/2023 година**

1. **ОЦЕНКА НА СИТУАЦИЯТА**

През последните години се очерта необходимост от въвеждане на Гражданско образование, с цел придобиване на основни знания за демокрацията и политическа култура при подготовка на учениците за бъдещата им роля на активни граждани. Този вид образованост играе определяща роля в личностното развитие и подготовка на младите хора за социална реализация.

1. **ЦЕЛ И ОСНОВНИ ЗАДАЧИ**

Главната цел на настоящата програма на 32.СУИЧЕ „Св. Климент Охридски“ е формиране на социално ангажирани личности с изградени умения и компетентности за пълноценна реализация в съвременното демократично общество.

Специфичните цели визират:

* Да се насърчат и подкрепят младите хора в процеса на социализация;
* Да се придобият нагласи, знания и умения, необходими за учене през целия живот;
* Да се развие максимално потенциала на всяко дете и юноша и възможността му за самореализация, като се зачитат в пълна степен човешките права;
* Да се формира социална чувствителност у младите хора към различния ценностен и културен опит; да отчитат особеностите на различни социални групи и хора с различна идентификация.

**Основни задачи:**

* Създаване на благоприятна педагогическа обстановка, която да осигури на учениците възможност за осъзнаване и осмисляне на всички аспекти и измерения на ГО;
* Запознаване на учители и класни ръководители с нови, успешни педагогически практики, ценен чуждестранен опит и осигуряване на компетентна помощ от експерти;
* Участие на учениците в дискусии, форуми и дебати по обществено значими теми;
* Изграждане на нагласи за грижливо отношение към продуктите на човешкия труд;
* Създаване на информационна база за съхранение на добър опит, идеи, презентации, филми;
* Изграждане на гражданска култура чрез овладяване на знания и формиране на навици и добродетели, позитивна ценностна система и толерантно отношение;
* Възпитаване в дух на демократичност, зачитане на човешките права, патриотизъм, национално самочувствие и гордост;
* Осъществяване на ефективно здравно и екологично образование, предпазване от рискови зависимости, насочване към здравословен начин на живот, физическа активност, спорт и туризъм;
* Формиране на разумна потребителска и финансова култура, която да доведе до дарителство и филантропски нагласи;
* Изграждане на умения за ориентация във водещите социокултурни феномени;
* Поетапно формиране, в зависимост от възрастта, на организационна, икономическа, политическа, здравна и екологична култура.

1. **ПРИНЦИПИ НА УЧИЛИЩНАТА ПРОГРАМА**

* Интеграция и мултидисциплинарност през целия курс на обучение 1. – 12. клас;
* Постепенност и спираловидност на процеса на обучение и възпитание;
* Личностно ориентиран подход, равен достъп за всички, сътрудничество, комуникация и хуманност на педагогическите взаимодействия;
* Плуралистичност на обучението, представяне на различни гледни точки и изключване на всякакви идеологизации;
* Активност, самостоятелност, съотговорност при търсене на аргументи, форми и методи.

**ІV. ЯДРО И КОМПОНЕНТИ НА ГРАЖДАНСКОТО ОБРАЗОВАНИЕ, ФОРМИ И МЕТОДИ НА РАБОТА**

Обучението и образованието в 32. СУИЧЕ „Св. Климент Охридски“ е отворено към всички нови проблеми, които могат да се окажат значими за гражданската култура на младите хора след време. Ядрото на ГО включва 4 основни компонента:

1. Демокрация, власт и институции.
2. Граждански права, свободи и задължения.
3. Национална идентичност.
4. Социална кохезия и различия.

Съдържателно, ядрото на ГО е насочено към натрупване на знания, включващи фундаментални идеи за развитието на обществото. Те следва да се превърнат в интелектуални нагласи и нагласи за участие, свързани с граждански умения и компетентности за:

* основни житейски умения;
* умения за общуване при решаване на социални проблеми;
* взимане на решения;
* работа в екип;
* решаване на конфликти и постигане на разбирателство;
* умения за отстояване на личностна позиция и поемане на отговорност;
* действия в условия на стрес и екстремни ситуации;
* интеркултурни взаимоотношения;
* участие със свой принос в граждански инициативи и в училищния живот.

1. **МОДУЛИ И ДЕЙНОСТИ**

Гражданското образование има три основни измерения:

* Познавателно: придобиване и осмисляне на идеи, понятия и концепции;
* Социално: формиране на навици и нагласи за демократично поведение във всички области на живота;
* Емоционално: развиване на социална чувствителност към проблемите на съвременния свят.

1. **ОЧАКВАНИ РЕЗУЛТАТИ**

1. Повишаване на личното самочувствие на обучаваните и формиране на умения и нагласи за участие в проблемите на класа, училището, обществото.

2. Умения за активно участие в социалния и обществения живот на страната.

3. Знания за здравословен начин на живот.

4. Приобщаване към обществените проблеми.

5. Изграждане на собствена позиция по социално значими въпроси и умения за изразяването й.

6. Перспективно мислене, отговорно отношение и положителни нагласи към хората и света като цяло.

7. Умения за водене на социален диалог по наболели проблеми на училищно ниво, в семейството, обществото.

8. Създаване на социални контакти.

9. Знания за духовните и социалните ценности, интеркултурност.

10. Изграждане на усет за индивидуалност.

**ТЕМИ ПО ГРАЖДАНСКО ОБРАЗОВАНИЕ ЗА НАЧАЛЕН ЕТАП (1. – 4. клас)**

|  |  |
| --- | --- |
| **РАЗДЕЛ** | **ТЕМИ** |
| I. Аз и моят свят | 1. Семейство и род  2. Училищен живот  3. Моят роден край  4. Увереност и умение за общуване |
| II. Аз съм гражданин на моята държава | 1. Национални символи  2. Официални празници в Република България  3. Основни права, свободи и отговорности на детето и гражданина на Република България  4. Значими национални културни достижения  5. Умение да живеем заедно – АЗ и ДРУГИТЕ  6. Права и привилегии |
| III. Обучение в мир и мирно решаване на конфликти | 1. Прилики и разлики между хората  2. Толерантност, търпимост, уважение – ключът към другите |
| IV. Аз и светът на възрастните | 1. Трябва ли всички деца да ходят на училище?  2. Как се грижим за животните, които се грижат за нас?  3. Професии и длъжности  4. Семейни доходи и планиране на личния бюджет  5. Как се печелят и харчат парите?  6. Внасяне на положителна промяна в общността  7. Всеки може да бъде дарител |
| V. Защита на живота и реакция в критична ситуация | 1. Правила за безопасност на движението  2. Бедствия, аварии, инциденти  3. Как да се справям в критични ситуации и конфликти? |

**ТЕМИ ПО ГРАЖДАНСКО ОБРАЗОВАНИЕ ЗА ПРОГИМНАЗИАЛЕН ЕТАП (5. – 7. клас)**

|  |  |
| --- | --- |
| **РАЗДЕЛ** | **ТЕМИ** |
| І. Моята самооценка. | 1.Силните и слабите страни на човека.  2. Какъв ще стана, когато порасна?  3. Как да придобия чувство за идентичност и собствена стойност? |
| ІІ. Аз и другите. | 1.Създаване на правила за съвместен живот в класа.  2. Приятели и врагове. Междуполово разбирателство.  3. Хубаво ли е да си различен?  4. Отношенията в обществото – етикеция и протокол в различни социални сфери.  5. Междуличностни отношения.  6. Приятелство – какви качества трябва да притежава твоят приятел?  7. Какви качества трябва да притежава достойният човек? |
| ІІІ. Демокрация в „малкото ни общество“. | 1. Сътрудничество, комуникация, уважение и разбирателство.  2. Права и задължения.  3. Моите отговорности в училище.  4. Образование без предразсъдъци и дискриминация.  5. Какво да променим в училище – предложения и препоръки.  6. Ценностите, които осмислят човешкия живот. |
| ІV. Обучение за мир и мирно решаване на конфликти. | 1. Феноменът „агресия“ – причини, същност и превенция.  2. С какво мога да допринеса, за да има ред, дисциплина и сигурност в училище?  3. Първа помощ в ексремни ситуации. |
| V.Основни човешки права, свободи и задължения. | 1. Нещата, за които си струва да се борим.  2. Характеристики на политическото говорене.  3.Запознаване с ІІ глава на Конституцията на Р България.  4. Национални символи и ритуали. 3 март – национален празник. |
| VІ. Аз съм бъдещ достоен гражданин на моята родина. | 1. Емоционално споделяне и съпреживяване на природни красоти, богато историческо наследство и успехи днес. Използване на съвременните технологии.  2. Храмовете на България.  3. Искам да се запозная със 100-те национални туристически обекта.  4. Уникалността на занаятите в България. |
| VІІ. Екология и здраве. | 1. Тази интересна възраст – пубертетът.  2. Изграждане на знание за контрацепция.  3. Здравословно хранене и вредата от диетите – анорексия и булимия.  4. Четем ли етикетите на хранителните продукти?  5. Измамните блаженства – алкохол, цигари, дрога. |
| VІІІ. Дигитална култура и гражданско общество. | 1. Основни дигитални компетенции, необходими в съвременния свят.  2. Медийна грамотност – фалшивите новини и как да ги разпознаем?  3. Сърфиране в интернет и киберграмотност.  4. Социалните мрежи – нови форми на заедност и на публичност. Правила и принципи на поведение. |
| ІХ. Потребителска и финансова култура. | 1.Семеен и личен бюджет – планиране.  2. Отношението към парите и материалните ценности.  3. Какво е икономическа криза и как тя се отразява на семейния климат?  4. Съвременна потребителска мания.  5. Четем ли етикетите на дрехите, които купуваме? |

**ТЕМИ ПО ГРАЖДАНСКО ОБРАЗОВАНИЕ ЗА ГИМНАЗИАЛЕН ЕТАП (8. – 12. клас)**

|  |  |
| --- | --- |
| **РАЗДЕЛ** | **ТЕМИ** |
| І. Моето Аз - самооценка | 1. Какъв човек си и какъв искаш да бъдеш?  2. Трудностите, с които не успяваш да се справиш  3. Асертивното поведение – увереност в себе си  4. Всичко зависи от теб! |
| ІІ. Образование за мирно решаване на конфликти | 1. Възпитание в духа на мир и ненасилие 2. Ефективно общуване – преодоляване на стрес и напрежение, отстояване на права, водене на преговори |
| IІІ. Гражданите, политиката, демокрацията | 1. Що е демокрация? 2. Застъпничество за кауза 3. Демократични инструменти в помощ на гражданите   4. Политически модели на управление.  5. ЕС. България в ЕС. Ролята на България в ЕС. |
| IV. Гражданите, властта и държавата | 1. Власт и институции  - Държавна власт  - Държавно управление  - Държавен апарат  - Дипломация  2. Форми на държавно управление.  3. Форми на държавно устройство. |
| V. Национална идентичност и различия в обществото | 1. Нация и национална държава. Национална идентичност и групови идентичности.  2. Малцинства и образователни институции: регламентирано равноправие и фактически ограничения.  3. Толерантност, а не ксенофобия  4. Нарушаване на човешките права по света: глад, бедност, деца-войници |
| IV. Граждани, права и отговорности | 1. Правата на човека и граждански права.  2. Правата на човека и държавните институции: защита на правата на човека срещу ограничаването и нарушаването им от институциите.  3. Граждански форми на отстояване на човешките права.  4. Индивидуални и колективни права. |
| V. Гражданите и икономиката | 1. Икономическа интеграция и политики на ЕС.  2. Създаване на интеграционни политики.  3. Общи политики на ЕС.  4. Социална политика на ЕС. |
| VI. България и светът | 1. Европейска идентичност и „границите“ на Европа.  2. Глобализацията – тревоги и надежди.  3. Дилемата – универсализация или глобализация.  4. Аз, България и променящият се свят. |

**ПРИМЕРНИ КАЗУСИ И ТЕМИ ЗА ДИСКУСИЯ**

|  |  |
| --- | --- |
| **ПРИМЕРНИ ТЕМИ** | **КАЗУСИ** |
| 1. Кои събития от външния свят предизвикват реакция в мен? |  |
| 2. Как да подобря общуването си с другите и да се откажа от лошите привички? |  |
| 3. Какво знаем за зависимостите – алкохол, хазарт, наркотици? |  |
| 4. Народопсихология: „С какъвто се събереш, такъв ставаш!”. Жертви ли сме на наказанията на родителите си? |  |
| 5. Какво мисля за „правилата“: | - Трябва постоянно да съм нащрек, за да не ме смачка този ужасен живот!  - Аз съм малък и незначителен и нямам право да натрапвам на другите каквото и да е. Трябва да потисна чувствата си и много да се старая, за да се харесам на хората!  - Трябва да полагам максимални усилия, за да се представя винаги в най-добра светлина!  - Никой няма право на грешки. Ако човек сгреши, трябва да бъде жестоко наказан!  - Трябва да държа хората на дистанция, за да не ме наранят!  - Трябва да се представям само в най-добра светлина!  - Трябва по всякакъв начин да се старая да си „пасна” с другите (да се нагодя към другите)!  - Трябва да успея на всяка цена!  - Винаги трябва да се съобразявам с общественото мнение! |

**ОБЯСНИТЕЛНИ БЕЛЕЖКИ**

1. Всеки преподавател има право на избор на тема от учебната програма. При избора се има предвид възрастта на учениците и най-вече техният интерес към определена проблематика. За да няма дублиране на теми, при усвояване на определена тема учителят отразява това в дневника на класа и в забележка към учебната програма (клас – тема).

2. Основна форма на работа – дискусия. Други форми – казуси, анкети, изследвания, ситуационни игри, тематични презентации, лекции от външни специалисти, есета, портфолиа.

3. Основен принцип на работа – активност и дискусионност, които позволяват активно участие на учениците, възможности за изразяване на собствени ценности, нагласи, гледни точки.

4. Учебната програма не предполага записване на учебен план и вписване на цифрови оценки. Оценката за участието на учениците е само качествена.

Програмата е актуализирана и приета на заседание на Педагогически съвет, проведено на …...09.2021г., утвърдена е със заповед № ………/ ……..09.2021г. и е в сила за учебната 2021/2022 година.